Gerd-Liv Valla blir korrupsjonsjeger: – Jeg er rystet
Gerd-Liv Valla sier hun ikke hadde tenkt å ta på seg noen flere verv. Men så ble hun korrupsjonsjeger. Valla er nyvalgt styreleder i Fair Play Bygg i Oslo og omegn, en organisasjon hvor arbeidstager- og arbeidsgiversiden har gått sammen for å bekjempe korrupsjon og arbeidslivskriminalitet. – Jeg tenkte at nå skal jeg bare kose meg fremover, sier 76-åringen: – Men noe så spennende kunne jeg ikke si nei til. Dette er et emne jeg har jobbet med og brent for siden jeg jobbet for Gro Harlem Brundtland på Statsministerens kontor i 1990, sier hun. Valla var LO-leder fra 2001 til 2007. Før det var hun blant annet justisminister i Jagland-regjeringen og nestleder i LO og LO-forbundet Norsk Tjenestemannslag. – Jeg snakket litt med Robert. Jeg er rystet og imponert hva Fair Play har avdekt og fått til. Det er ren kriminalitet, sier Valla. Robert hun henviser til, er avtroppende styreleder i Fair Play Bygg, Robert Steen, tidligere byråd i Oslo og far til avdøde Mats Steen, som hovedpersonen i den prisbelønte dokumentarfilmen «Ibelin». Hun viser oss årsrapporten til Fair Play. – Sjokkert – Dere har avdekket store kriminelle nettverk som driver med narkotika- og menneskehandel, grovt utnyttelse av arbeidstagere, skattefusk, lønnstyveri og id-tyveri, sier hun med henvisning til det daglig leder i organisasjonen, Lars Mamen, og staben har fått til det siste året. – Jeg er sjokkert over omfanget. Vanligvis sier vi at «du ikke tror det før du ser det». Her gjelder «du ser det ikke før du tror det». Det er så mye å gripe fatt i, at jeg bare gleder meg til å bli med på laget, sier hun.  Fair Plays fremste støttespillere – og informanter – er en rekke organisasjoner i LO og NHO, blant annet Byggmesterforbundet og Nelfo. Statsbygg, Bane Nor og Oslo kommune og en rekke andre kommuner er også medspillere. – For meg er det avgjørende at både arbeidsgivere og arbeidstagere er sammen om dette. Det gir legitimitet i den kampen vi skal drive fremover, for et ryddigere arbeidsliv, sier Valla. – Mange har brent seg Hun sier at noen av dere viktigste funksjoner, ved siden av å avsløre kriminelle aktører, er å opplyse folk og politiet. – Rapporten viser at det ofte er veldig troverdige navn som Oslo Elektronikk A/S (fiktivt navn) eller noe slikt. Jeg hadde tenkt at det virker veldig troverdig. Men når vi vet alt det kritikkverdige som skjer, må folk undersøke nærmere før de ber noen ta jobben i huset deres. Mange har brent seg. Mamen nikker: – De bruker navn som vekker tillit. Valla legger til: – Det blir også viktig å få politi og Økokrim til å engasjere seg i sakene, spesielt der hvor bevisene er overbevisende. Da må sakene etterforskes, sier Valla. Mamen nikker fortatt. – Det er en utfordring at for altfor mange av sakene vi undersøker, hvor vi finner ulovligheter, ikke blir etterforsket fordi de ikke har kapasitet. Giganttall Han sier at bare skatten burde få alarmen til å gå. – Hvor mye som unndras, er umulig å vite, men det er anslag på mellom tyve og 120 milliarder kroner året. Det er snakk om et forsvarsbudsjett.   Hun har etter tiden i LO blant annet engasjert seg i Den alternative industrikommisjonen (AIK), Rådet for personer med nedsatt funksjonsevne i Oslo kommune og er nyvalgt inn i menighetsrådet i Domkirken i Oslo. – Tvilende troer – Innsatsen i menighetsrådet var det siste offentlige vervet jeg skulle ta på meg i livet mitt. Slik blir det ikke.  – Skulle du åpne opp porten? Hun ler og ler og ber om at det ikke skal være med i intervjuet. – Men er du kristen? – Alle jeg var sammen med som ung meldte seg ut av statskirken, men ikke jeg. Da må det være noe der. Jeg har sansen for kulturkristne, som står for kristne verdier med kultur som veien inn. Jeg er en tvilende troer. Faste middager med Bondevik Valla kommer med en medieerkjennelse. – Jeg har hørt på Andakten siden jeg var barn og gudstjenestene på søndag – i hele mitt liv. Hun tar påskefri, med en liten middagsavsløring. – To ganger i året er jeg på Bristol med tidligere statsminister Kjell Magne Bondevik, hvor vi snakker om tvil og tro. Det har vi holdt på med siden 2009. 
Tidligere LO-leder Gerd-Liv Valla er ny styreleder i Fair Play Bygg i Oslo og omegn, en organisasjon som bekjemper korrupsjon og arbeidslivskriminalitet. Fair Play Bygg oppdager og avslører kriminelle nettverk, narkotika- og menneskehandel, utnyttelse av arbeidstakere, skattefusk, lønnstyveri og ID-tyveri.